
ΔΕΛΤΙΟ ΤΥΠΟY
Σύλληψη αλλοδαπού για διακίνηση ναρκωτικών ουσιών στον λιμένα Πειραιά

Τις απογευματινές ώρες χθες, στελέχη του Γραφείου Ασφάλειας και της Περιφερειακής Ομάδας Δίωξης Ναρκωτικών (Π.Ο.ΔΙ.Ν.) του Κεντρικού Λιμεναρχείου Πειραιά, προέβησαν στη σύλληψη ενός 50χρονου αλλοδαπού (υπηκόου Γεωργίας), για παράβαση του ν. 4139/13 «Περί εξαρτησιογόνων ουσιών», σε συνδυασμό με το άρθρο 45 του Π.Κ. «Συναυτουργία». 

Ειδικότερα, στο πλαίσιο ελέγχων για την πρόληψη και καταστολή έκνομων ενεργειών, διενεργήθηκε έλεγχος στον κεντρικό λιμένα Πειραιά, εντός επιβατηγού-οχηματαγωγού (Ε/Γ-Ο/Γ) πλοίου, με τη συνδρομή του αστυνομικού σκύλου ανίχνευσης ναρκωτικών ουσιών Κ9 Λ.Σ – ΕΛ.ΑΚΤ «ΚΕΛΛΥ», κατά τον οποίο εντοπίστηκε ο 50χρονος να επιχειρεί να αποστείλει μία τσάντα, ως ασυνόδευτο δέμα στη Λέρο, η οποία περιείχε:
· ένα πλαστικό δοχείο (μαλακτικό ρούχων), μέσα στο οποίο υπήρχε επιμελώς τυλιγμένη και σφραγισμένη μία πλαστική συσκευασία περιέχουσα ηρωίνη (σε μορφή βράχου), συνολικού μεικτού βάρους δεκαοκτώ γραμμαρίων και εξήντα έξι εκατοστών αυτού (18,66 γρ),

· μία πλαστική συσκευασία περιέχουσα δέκα μικρότερες νάιλον συσκευασίες (φιξάκια) περιέχουσες ηρωίνη, συνολικού μεικτού βάρους οκτώ γραμμαρίων και εξήντα έξι εκατοστών αυτού (8,66 γρ) και
· μία πλαστική συσκευασία περιέχουσα πέντε δισκία (liprazol), συνολικού μεικτού βάρους εννέα γραμμαρίων και εβδομήντα έξι εκατοστών αυτού (9,76 γρ). 


Επιπρόσθετα, σε περαιτέρω έλεγχο των στοιχείων του 50χρονου, προέκυψε καταχώρηση δύο εθνικών διοικητικών μέτρων τα οποία επιβάλλουν την υποχρέωσή του να παρουσιάζεται στην Αστυνομική Υπηρεσία του τόπου κατοικίας του.
Από το Κεντρικό Λιμεναρχείο Πειραιά που διενεργεί την προανάκριση, κατασχέθηκαν οι ανωτέρω ποσότητες ναρκωτικών ουσιών, οι οποίες πρόκειται να αποσταλούν στο Γενικό Χημείο του Κράτους. Η αξία των κατασχεθέντων ναρκωτικών ουσιών κυμαίνεται μεταξύ των ποσών των τριακοσίων σαράντα (340 €) ελάχιστη τιμή, έως και το ποσό των επτακοσίων είκοσι (720 €) ως μέγιστη τιμή. Από τη Λιμενική Αρχή, αναζητείται επίσης στο πλαίσιο του αυτοφώρου, ο αναγραφόμενος παραλήπτης στην απόδειξη μεταφοράς του δέματος, ενώ κατασχέθηκαν και τρεις (03) συσκευές κινητής τηλεφωνίας. 

Διαθέσιμο οπτικοακουστικό υλικό έχει αναρτηθεί στο www.hcg.gr 

